## Odluka Ustavnog suda Republike Hrvatske broj:U-IIIA-4907/2005 od 18. prosinca 2006.

### NN 14/2007 (7.2.2007.), Odluka Ustavnog suda Republike Hrvatske broj:U-IIIA-4907/2005 od 18. prosinca 2006.

# USTAVNI SUD REPUBLIKE HRVATSKE

**647**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio N. G. iz M., kojeg zastupa A.
N., odvjetnik u M., na sjednici održanoj 18. prosinca 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Makarskoj dužan je donijeti odluku u pred­metu koji se vodi
pred tim sudom pod brojem: P-1068/06 (raniji broj: P-457/96) u najkraćem mogućem
roku, ali ne duljem od šest (6) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, N. G. iz M., S. R. broj 11, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
12.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.
Obrazloženje
1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 10. prosinca 2005. ustavnu
tužbu radi duljine parničnog postupka, smatrajući da mu je povrijeđeno ustavno
pravo na donošenje sudske odluke u razumnom roku.
ČINJENICE VAŽNE ZA USTAVNOSUDSKI POSTUPAK
2. Parnični postupak pokrenut je 8. kolovoza 1996. pred Općinskim sudom u
Makarskoj tužbom D. G. protiv podnositelja radi utvrđenja, činidbe i »nepačanja«.
U razdoblju do 5. studenoga 1997. sud je održao jedno (1) ročište za glavnu
raspravu te je 20. kolovoza 1997. proveo očevid na licu mjesta. Dopisom od 29.
listopada 1997. sud je požurio vještaka na dostavu pismenog nalaza i mišljenja.
U razdoblju nakon 5. studenoga 1997. u postupku su poduzete sljedeće radnje:
– 31. prosinca 1997. vještak je sudu dostavio »skicu vještačenja«;
– ročište zakazano za 13. ožujka 1998. nije održano zbog bolesti uredujućeg
suca;
– na ročištu održanom 29. travnja 1998. sud je odredio provođenje novog očevida
na licu mjesta;
– rješenjem od 21. svibnja 1998. sud je zakazani očevid odgodio na neodređeno
vrijeme;
– na ročištu održanom 11. listopada 2000. sud je izveo dokaz saslušanjem
stranaka te je odredio provođenje dokaza novim vještačenjem;
– podneskom od 26. listopada 2000. podnositelj je podnio protutužbu;
– očevid na licu mjesta održan je 15. studenoga 2000. te je vještaku naložena
dostava pismenog nalaza i mišljenja;
– nalaz i mišljenje vještaka sudu je dostavljeno 8. siječnja 2001.;
– na ročištu održanom 20. rujna 2001., u povodu prigovora stranaka, vještaku je
naložena dopuna nalaza i mišljenja;
– dopunu nalaza i mišljenja vještak je sudu dostavio 12. studenoga 2001.;
– sukladno naredbi suda (list 58. spisa) dopuna nalaza i mišljenja strankama je
otpremljena 5. veljače 2004.;
– na ročištu održanom 22. travnja 2004. određeno je da će se cijeli spis
dostaviti vještaku mjerniku radi očitovanja;
– svoje očitovanje vještak je sudu dostavio 24. rujna 2004., a koje je
otpremljeno strankama na očitovanje 10. prosinca 2004.;
– podneskom od 12. prosinca 2005. podnositelj je izvijestio sud da je tužitelj-protutuženik
u međuvremenu preminuo te je predložio da sud njegovu nasljednicu Z. Š. pozove
na preuzimanja postupka;
– rješenjem broj: P-457/96 od 25. kolovoza 2006. sud je, zbog smrti tužitelja-protutuženika,
prekinuo postupak;
– rješenjem broj: P-1068/06 od 22. studenoga 2006. sud je pozvao označenu
nasljednicu da preuzme postupak te je ročište održano 13. prosinca 2006.;
– iduće ročište za glavnu raspravu zakazano je za 11. siječnja 2007. godine.
PRAVO VAŽNO ZA USTAVNOSUDSKI POSTUPAK
3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.
Ustavna tužba je osnovana.
4. Svoju odluku Ustavni sud obrazlaže sljedećim utvrđenjima:
4.1. DULJINA SUDSKOG POSTUPKA
Parnični postupak pokrenut je 8. kolovoza 1996. pred Općinskim sudom u
Makarskoj.
Međutim, duljina postupka uzima se u razmatranje od 5. studenoga 1997., kad je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola broj: 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«, broj
18/97., 6/99. – pročišćeni tekst, 8/99. – ispravak i 14/02., u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči,
između ostalog, i pravo na suđenje u razumnom roku.
Ustavna tužba podnijeta je 10. prosinca 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno devet (9) godina, četiri (4) mjeseca i jedan (1)
dan, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao osam (8) godina, jedan (1) mjesec i
četiri (4) dana.
4.2. POSTUPANJE NADLEŽNOG SUDA
U pravno relevantnom razdoblju postupak se čitavo vrijeme vodio pred sudom prvog
stupnja, koji je od radnji relevantnih za odlučivanje o pravima i obvezama
podnositelja, održao više ročišta, proveo je dokaz saslušanjem stranaka, održao
je očevid na licu mjesta te je u povodu prigovora stranaka vještaku naložio
dopunu nalaza i mišljenja.
4.3. PONAŠANJE PODNOSITELJA USTAVNE TUŽBE(TUŽENIKA-PROTUTUŽITELJA U PARNIČNOM
POSTUPKU)
Podnositelj ustavne tužbe, kao tuženik-protutužitelj u parnič­nom postupku, nije
doprinio duljini postupka.
4.4. SLOŽENOST SUDSKOG PREDMETA
Ustavni sud utvrđuje da se u konkretnom slučaju ne radi o naročito složenoj
pravnoj stvari.
OCJENA USTAVNOG SUDA
5. Ustavni sud utvrđuje da se postupak u ovom predmetu vodi pred sudom prvog
stupnja u razdoblju dužem od devet (9) godina, a da nije odlučeno o tužbenom
zahtjevu podnositelja, što ne udovoljava zahtjevu suđenja u razumnom roku.
Navedeno imajući u vidu neučinkovitost, ali i neaktivnost Općinskog suda u
Makarskoj. Naime sud prvog stupnja bio je pot­puno neaktivan u više razdoblja i
to: u razdoblju od 21. svibnja 1998. do 11. listopada 2000., zatim od 12.
studenoga 2001. do 5. veljače 2004. te u razdoblju od 10. prosinca 2004. do 25.
kolovoza 2006., odnosno ukupno preko pet (5) godina.
Slijedom navedenog, a imajući u vidu ukupno trajanje postup­ka, kao i okolnost
da podnositelj nije doprinio duljini postupka, Ustavni sud je utvrdio da je
dugim trajanjem i neučinkovitim provođenjem parničnog postupka, u kojemu nije
donesena pravomoćna odluka suda, podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o
njegovim pravima i obvezama, koje je zajamčeno člankom 29. stavkom 1. Ustava
Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti sva­kog pojedinog slučaja, uz
istodobno uvažavanje ukupnih gospodar­skih i socijalnih prilika u Republici
Hrvatskoj te vrstu postup­ka.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Makarskoj dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkas­nije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-4907/2005
Zagreb, 18. prosinca 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 14/2007-647
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)